ಉತ್ತರ ಕನ್ನಡ ಒಂದೇ ದಿನ 198 ಮಂದಿಗೆ ಕೋವಿಡ್ ದೃಢ ಕಾರವಾರ: ಜಿಲ್ಲೆಯಲ್ಲಿ 198 ಮಂದಿಗೆ ಕೋವಿಡ್ ಸೋಂಕು ತಗುಲಿರುವುದು ಗುರುವಾರ ಖಚಿತವಾಗಿದ್ದು, ಇವು ಒಂದೇ ದಿನದಲ್ಲಿ ದೃಢಪಟ್ಟ ಅತಿಹೆಚ್ಚು ಪ್ರಕರಣಗಳಾಗಿವೆ. ಜಿಲ್ಲೆಯ ಎಲ್ಲ ತಾಲ್ಲೂಕುಗಳಲ್ಲೂ ಸೋಂಕಿತರನ್ನು ಪತ್ತೆ ಹಚ್ಚಲಾಗಿದೆ. ಕೆಲವು ದಿನಗಳಿಂದ ಚಿಕಿತ್ಸೆ ಪಡೆಯುತ್ತಿದ್ದ ಮೂವರು ಮೃತಪಟ್ಟಿದ್ದಾರೆ. ಹೊಸದಾಗಿ ದೃಢಪಟ್ಟಿರುವ ಪ್ರಕರಣಗಳಲ್ಲಿ ಹಳಿಯಾಳ ಮತ್ತು ದಾಂಡೇಲಿ ತಾಲ್ಲೂಕುಗಳಲ್ಲಿ ಒಟ್ಟು 57, ಭಟ್ಕಳ ತಾಲ್ಲೂಕಿನಲ್ಲಿ 22, ಕುಮಟಾ ಹಾಗೂ ಹೊನ್ನಾವರ ತಾಲ್ಲೂಕುಗಳಲ್ಲಿ ತಲಾ 18, ಶಿರಸಿ ತಾಲ್ಲೂಕಿನಲ್ಲಿ 16, ಅಂಕೋಲಾ ತಾಲ್ಲೂಕಿನಲ್ಲಿ 14, ಸಿದ್ದಾಪುರ ತಾಲ್ಲೂಕಿನಲ್ಲಿ 13, ಯಲ್ಲಾಪುರ ಹಾಗೂ ಕಾರವಾರ ತಾಲ್ಲೂಕುಗಳಲ್ಲಿ ತಲಾ 12, ಜೊಯಿಡಾ ತಾಲ್ಲೂಕಿನಲ್ಲಿ 11 ಹಾಗೂ ಮುಂಡಗೋಡ ತಾಲ್ಲೂಕಿನಲ್ಲಿ ಐವರಿದ್ದಾರೆ. 435 ಮಂದಿಗೆ ಮನೆಗಳಲ್ಲೇ ಚಿಕಿತ್ಸೆ ನೀಡಲಾಗುತ್ತಿದ್ದು, 688 ಜನರನ್ನು ಆಸ್ಪತ್ರೆಗಳಿಗೆ ದಾಖಲಿಸಲಾಗಿದೆ. ಕೋವಿಡ್ನಿಂದ 111 ಮಂದಿ ಗುಣಮುಖರಾಗಿದ್ದು, ವಿವಿಧ ಆಸ್ಪತ್ರೆಗಳಿಂದ ಗುರುವಾರ ಬಿಡುಗಡೆ ಮಾಡಲಾಯಿತು. ಜಿಲ್ಲಾಧಿಕಾರಿ ಭೇಟಿ: ಕಾರವಾರ ವೈದ್ಯಕೀಯ ವಿಜ್ಞಾನಗಳ ಸಂಸ್ಥೆಯ ಕೋವಿಡ್ ಆಸ್ಪತ್ರೆಯ ನವೀಕೃತ ತೀವ್ರನಿಗಾ ಘಟಕ ವಾರ್ಡ್ಗೆ ಜಿಲ್ಲಾಧಿಕಾರಿ ಡಾ.ಕೆ.ಹರೀಶಕುಮಾರ್ ಬುಧವಾರ ಭೇಟಿ ನೀಡಿ ಪರಿಶೀಲಿಸಿದರು. ಆಸ್ಪತ್ರೆಯ ವೈದ್ಯಕೀಯ ಅಧೀಕ್ಷಕ ಡಾ.ಶಿವಾನಂದ ಕುಡ್ತರಕರ್ ಜಿಲ್ಲಾಧಿಕಾರಿಗೆ ಮಾಹಿತಿ ನೀಡಿದರು. ತೀವ್ರನಿಗಾ ಘಟಕದಲ್ಲಿ 35 ಹಾಸಿಗೆಗಳಿದ್ದು, 33 ವೆಂಟಿಲೇಟರ್ಗಳು ಹಾಗೂ ಒಂಬತ್ತು ಹೈ ಫ್ಲೋ ಆಕ್ಸಿಜನ್ ಮಷಿನ್ಗಳನ್ನು ಹೊಸತಾಗಿ ಅಳವಡಿಸಲಾಗಿದೆ. ಇದಕ್ಕೆ ಬೇಕಾದ ಹೆಚ್ಚಿನ ಆಮ್ಲಜನಕವನ್ನು ಪಡೆಯಲು ದ್ರವೀಕೃತ ಆಮ್ಲಜನಕ ಘಟಕವನ್ನು ಶೀಘ್ರವೇ ಸರ್ಕಾರದಿಂದ ಪಡೆಯಲಾಗುವುದು ಎಂದು ವಿವರಿಸಿದರು. ತೀವ್ರನಿಗಾ ಘಟಕದಲ್ಲಿ ಒಂದು ಡಯಾಲಿಸಿಸ್ ಯಂತ್ರವನ್ನು ಅಳವಡಿಸಲಾಗುತ್ತಿದೆ. ಕೋವಿಡ್ ಪೀಡಿತರಲ್ಲಿ ಕಿಡ್ನಿ ತೊಂದರೆ ಇರುವ ರೋಗಿಗಳು ತುರ್ತಾಗಿ ಚಿಕಿತ್ಸೆ ಪಡೆಯಲು ಇದರಿಂದ ಅನುಕೂಲವಾಗಲಿದೆ ಎಂದು ಎಂದು ಅರಿವಳಿಕೆ ವಿಭಾಗದ ಮುಖ್ಯಸ್ಥ ಡಾ. ಮಂಜುನಾಥ ಭಟ್ ಜಿಲ್ಲಾಧಿಕಾರಿಗೆ ಮಾಹಿತಿ ನೀಡಿದರು. ರೋಗ ಲಕ್ಷಣರಹಿತ ಸೋಂಕಿತರಿಗೆ ಅಳವಡಿಸಲಾಗಿರುವ 70 ಹಾಸಿಗೆಗಳ ವಾರ್ಡನ್ನು ಸಹ ಪರಿಶೀಲಿಸಿದ ಜಿಲ್ಲಾಧಿಕಾರಿ, ಅಲ್ಲಿಯ ರೋಗಿಗಳ ಆರೈಕೆಯ ಕುರಿತು ಮೇಲ್ವಿಚಾರಣೆ ನಡೆಸಿದರು. ಅಲ್ಲದೇ ರೋಗಿಗಳ ಮನರಂಜನೆಗಾಗಿ ಒಂದು ಟಿ.ವಿ. ಅಳವಡಿಸುವಂತೆ ವೈದ್ಯಾಧಿಕಾರಿಗೆ ಸೂಚಿಸಿದರು. 356 ಮಂದಿ ಗುಣಮುಖ: ಕಾರವಾರದ ಕ್ರಿಮ್ಸ್ನ ಕೋವಿಡ್ ವಾರ್ಡ್ಗೆ ಈವರೆಗೆ 458 ಸೋಂಕಿತರು ದಾಖಲಾಗಿದ್ದು, 356 ಮಂದಿ ಬಿಡುಗಡೆಯಾಗಿದ್ದಾರೆ. ಕೋವಿಡ್ ಐ.ಸಿ.ಯು.ನಲ್ಲಿ ಚಿಕಿತ್ಸೆ ಪಡೆದ 110 ಸೋಂಕಿತರು ಗುಣಮುಖರಾಗಿದ್ದಾರೆ. ಶೇಕಡಾವಾರು ಮರಣದ ಪ್ರಮಾಣವು ತೀರಾ ಕಡಿಮೆ ಇದೆ ಎಂದು ಸಂಸ್ಥೆಯ ನಿರ್ದೇಶಕ ಡಾ.ಗಜಾನನ ನಾಯಕ ಮಾಹಿತಿ ನೀಡಿದರು. ಈ ಸಂದರ್ಭದಲ್ಲಿ ವೈದ್ಯರಾದ ಡಾ.ವೆಂಕಟೇಶ, ಡಾ.ಅಮಿತ್ ಕಾಮತ್, ಡಾ.ಭರತಕುಮಾರ ಹೆಗ್ಡೆ, ಡಾ.ಮಹೀಧರ.ಎಸ್.ಎನ್., ಡಾ.ಅರವಿಂದ, ಶುಶ್ರೂಷಕಿಯರಾದ ಎಮಿಲಿಯಾ ಹಾಗೂ ಸುಷ್ಮಾ ನಾಯ್ಕ ಇದ್ದರು. ಜಿಲ್ಲೆಯಲ್ಲಿ ಕೋವಿಡ್: ಅಂಕಿ ಅಂಶ 4,517: ಒಟ್ಟು ಸೋಂಕಿತರು 1,123: ಸಕ್ರಿಯ ಪ್ರಕರಣಗಳು 198: ಹೊಸ ಪ್ರಕರಣಗಳು 3,346: ಗುಣಮುಖರಾದವರು 111: ದಿನದ ಏರಿಕೆ 48: ಮೃತರು 3: ದಿನದ ಏರಿಕೆ